Nuwe minimum loon nié teen Mei ingestelFoto: Biosci/Commons.wikimedia.org Die vakbondfederasie Cosatu het Dinsdag gesê hy is teleurgesteld dat die parlement en die regering nie gereed sal wees om die nuwe nasionale minimum loon teen 1 Mei 2018 in te stel nie. Mildred Oliphant, minister van arbeid, het Maandag gesê haar departement sal nie in staat wees om die Wetsontwerp op die Nasionale Minimum Loon op die vasgestelde datum in te stel nie omdat die parlementêre prosesse nog nie teen dié datum voltooi sal wees nie. Daar word reeds sedert 2014 gewerk om die nasionale minimum loon te verbeter. Oliphant het gesê die langsame proses, wat skriftelike en verbale bydraes ingesluit het, is nou in die parlement se hande. Cosatu het gesê die federasie het herhaaldelik kommer geopper dat die vertraging in die onderhandelinge by die nasionale raad vir ekonomiese ontwikkeling en arbeid (Nedlac) en die parlement die instellingsdatum van 1 Mei in gedrang plaas. “Ons het tydens die parlementêre openbare verhore verskeie kritieke wysigings wat aan die Wetsontwerp op die Nasionale Minimum Loon gemaak moet word, versoek,” het Cosatu gesê. “Die wysigings was om te verseker dat daar geen skuiwergate is vir besighede waarmee hulle dit kan vermy om werkers die minimum loon te betaal nie, om te verseker dat plaas- en huiswerkers jaarliks meer as inflasieverhogings ontvang, om bedryfsbepalings te beskerm en om groter boetes vir besighede wat die wet ignoreer te verseker,” het Cosatu gesê. Die Wetsontwerp op die Nasionale Minimum Loon saam met die Wysigingswetsontwerp op Arbeidsverhoudinge en die Wysigingswetsontwerp op Basiese Diensvoorwaardes is deur die kabinet na die parlement verwys in November 2017 en word tans deur die parlement se portefeuljekomitee oor arbeid oorweeg. Volgens Cosatu het hy nog altyd gevoel daar is nie genoeg tyd aan die parlement gebied om hierdie drie noodsaaklike wette goed te keur nie. Hy het dus versoek dat die parlement die prosesse nog ŉ paar weke ekstra gee om “geregtigheid aan die prosesse te laat geskied”. “Dit sal help verseker dat ons wysigings ingesluit word in die wette en dat die prosesse beskerm word teen moontlike regstappe deur dié wat werkers nie die minimum loon wil betaal nie.” Die nasionale minimum loon beoog dat plaaswerkers R18 per uur betaal word en huishulpe R15 per uur, asook dat dié bedrag binne twee jaar na R20 per uur verhoog word.